
ביקורת על סגירה "סלקטיבית" של שדה התעופה בחיפה  ביקורת חריפה על ההחלטה לסגור את אזור ושדה התעופה בחיפה לפעילות המטוסים הקלים והפרטיים
 ■ פעילות התעופה המסחרית נמשכת כסדרה     18:18  06.02.2013   מאת: זוהר בלומנקרנץ

[image: מטוס ססנה]יו"ר עמותת התעופה הכללית, שי פופר, מתח היום (ד') ביקורת חריפה על מהלך סגירת אזור ושדה התעופה בחיפה לפעילות מטוסי התעופה הכללית - הקלה והפרטית, כולל מטוסי אולטראלייט עד לסוף החודש (ה-28.2). הוא אף פנה במכתב תלונה בעניין זה למנהל רשות התעופה האזרחית (רת"א), גיורא רום. 

"הודעת הסגירה נפלה עלינו בהפתעה. קיבלנו אותה בהבנה עד שהתברר לנו כי הסגירה היא סלקטיבית וכי מטוסי נוסעים מסדר גודל בינוני, כמו לדוגמא ATR, שבשירות חברות התעופה המסחריות, כן יכולים להמשיך ולטוס וכך גם מסוקים לאסדות. אנחנו רואים בחומרה ולא מוכנים לקבל בשום פנים ואופן, 'שבהינד עפעף', ללא הסבר וללא התייעצות עם הצרכנים, סוגרים כך שדה תעופה בפני התעופה הכללית", אמר פופר ל-TheMarker. 


מטוס ססנה
צילום: בלומברג
לדבריו, הוא אף שוחח בעניין זה עם סמנכ"ל המבצעים ברשות שדות התעופה (רש"ת), אודי בר עוז, ודרש במכתב למנהל רת"א לבצע תחקיר על דרך קבלת ההחלטה. "אנו דורשים לקבל הסבר, כיצד זה מסוכן לטוס עם מטוס ססנה בעל שני מושבים ולא מסוכן לטוס עם מטוס המכיל כ-70 נוסעים. זה אבסורד. במיוחד, שבשדה התעופה פועלת מזה שנים חברה כנפי פז שמתפרנסת מפעילותה בשדה ולפתע נאסר עליה לטוס".  על אף הסגירה לפעילות, ניתנה לבעלי מטוסים פרטיים אפשרות בת כשלוש שעות היום לפנות את המטוסים אשר חונים בשדה התעופה של חיפה. פעילותם של חברות התעופה המסחריות, כמו ארקיע וישראייר וכן טיסות של מסוקים אשר משמשים את האסדות בים התיכון, נמשכת באופן סדיר וללא מגבלות. 
מבדיקה שהשלים TheMarker עלה כי הודעה ("נוטם") על מגבלות התנועה של מטוסי התעופה הכללית הוצאה ע"י רשות התעופה האזרחית (רת"א) עוד ב-30 לינואר ותכולתה היא עד לסוף החודש, ה-28 לפברואר. הודעות מסוג זה נוטות שלא לפרט מדוע הוטלו המגבלות, אלא אם מדובר בסיבה קונקרטית, כמו לדוגמא בגלל עבודות שידרוג או שיפוץ מסלולים או עקב תרגיל גדול של חיל האוויר. 
שדה התעופה בחיפה משמש בעיקר לטיסות פנים ארציות ולטיסות פרטיות לחו"ל, במיוחד ליעדים קרובים באזור אגן הים התיכון. כמו כן, הוא משמש בסיס לפעילותם של המסוקים אשר משרתים את אסדות הגז והנפט של ישראל בים התיכון. שלא כמו שדה התעופה בהרצליה, הוא לא משמש לחנייה רחבת היקף של מטוסים פרטיים, על אף שמתקיימת בו פעילות של בית ספר לטיסה וקלובי תעופה פרטיים. 
ברשות שדות התעופה (רש"ת) אמרו בתגובה כי "פעילות טיסות הקו הסדירות בשדה התעופה בחיפה נמשכת". 

